*PROJEKTS*

**Informatīvais ziņojums „Mazākuma akcionāru tiesību aizsardzības pilnveidošana”**

Informatīvais ziņojums „Mazākuma akcionāru tiesību aizsardzības pilnveidošana” ir sagatavots, pamatojoties uz Ministru kabineta 2017.gada 21.marta rīkojuma Nr. 126 „Finanšu sektora attīstības plāns 2017.-2019.gadam” 3.3.5.punktu (Nr. 2018-UZD-1168), lai informētu Ministru kabinetu par paveikto, izvērtējot nepieciešamos grozījumus tiesību aktos, ar mērķi palielināt institucionālo un privāto ieguldītāju aktivitāti vietējā kapitāla tirgū un veicināt kapitāla tirgus attīstību.

1. **Esošās situācijas izklāsts**

Izpildot Finanšu sektora attīstības plānā 2017.-2019.gadam noteikto uzdevumu – sagatavot izvērtējumu par grozījumiem tiesību aktos, lai pilnveidotu tiesisko regulējumu mazākuma akcionāru tiesību aizsardzībai – Finanšu ministrija kopīgi ar Tieslietu ministriju un Finanšu un kapitāla tirgus komisiju (turpmāk – FKTK) organizēja darba grupas sanāksmes, kuru laikā tika apspriests Finanšu instrumentu tirgus likuma (turpmāk – FITL) regulējums par akciju atpirkšanas piedāvājumiem un tā pilnveides iespējas. Ņemot vērā darba grupas sanāksmēs apspriestos jautājumus, ir izstrādāts likumprojekts „Akciju atpirkšanas likums” (turpmāk – Likumprojekts) (VSS-230, prot.Nr.12, 6.§)[[1]](#footnote-2) un ar to saistītais likumprojekts „Grozījumi Finanšu instrumentu tirgus likumā” (VSS-231, prot.Nr.12, 7.§)[[2]](#footnote-3), kuri 2020.gada 19.martā izsludināti Valsts sekretāru sanāksmē.

Minēto likumprojektu mērķis ir pārskatīt un padarīt tiesību normu piemērotājiem saprotamāku šobrīd FITL esošo regulējumu par akciju atpirkšanas piedāvājumiem un novērstneatbilstības Eiropas Parlamenta un Padomes 2004.gada 21.aprīļa direktīvai 2004/25/EK par pārņemšanas piedāvājumiem (turpmāk – Pārņemšanas direktīva). Likumprojektu izstrādes darba grupas sanāksmēs tika iesaistīta Finanšu ministrija, Tieslietu ministrija, FKTK, AS Nasdaq Riga, Finanšu nozares asociācijas, Latvijas Darba devēju konfederācija, kā arī pārstāvji no emitentu un ieguldītāju vidus. Jautājumos par akcijas vērtības aprēķināšanu piedalījās arī Latvijas Zvērinātu revidentu asociācijas pārstāvji. Likumprojektu izstrādes gaitā būtiska uzmanība tika pievērsta tam, lai tiktu ievērotas ieguldītāju intereses un tiktu stiprināta mazākuma akcionāru aizsardzība.

1. **Mazākuma akcionāru tiesību aizsardzības pilnveidošana likumprojektā „Akciju atpirkšanas likums” un likumprojektā „Grozījumi Finanšu instrumentu tirgus likumā”**
   1. **Obligātais piedāvājums kontroles iegūšanas gadījumā**

Likumprojekts precizē FITL normas, paredzot pienākumu personai, kura iegūst līdzdalību un kurai saskaņā ar FITL noteikumiem ir jāsniedz paziņojumu par 30 procentu balsstiesību iegūšanu, līdzdalības iegūšanas paziņojumā papildus norādīt, vai šī persona izmantos atbrīvojumu no piedāvājuma izteikšanas. Šādas informācijas iekļaušana paziņojumā par balsstiesību īpatsvaru sabiedrībā kalpo informatīvos nolūkos, lai citiem ieguldītājiem sniegtu skaidru priekšstatu par līdzdalību vismaz 30 procentu apmērā ieguvušās personas plāniem.

Likumprojektā saglabāts jau šobrīd FITL esošais princips, ka situācijā, kad persona FITL noteiktajā kārtībā nav izteikusi piedāvājumu, tā nevar izmantot iegūtās balsstiesības. Akcionāru sapulces lēmums, kas pieņemts, izmantojot balsstiesības, nav spēkā, tomēr akcionāru sapulces lēmuma spēkā neesamību var konstatēt tiesa. Tādējādi liela nozīme ir tam, cik aktīvi rīkosies mazākuma akcionāri, jo akcionāru sapulces lēmuma neapstrīdēšanas gadījumā tas paliks spēkā. Likumprojektā arī noteikts, ka strīdos par balsstiesību ierobežojumiem FKTK kā finanšu instrumentu tirgus uzraudzības iestādei ir Civilprocesa likuma 89.pantā noteiktais īpašais statuss, kas ļauj FKTK piedalīties šajā civilprocesā, tas ir, dot atzinumus un veikt citas procesuālas darbības, kas var veicināt labāku izpratni par apstākļiem, kas ir pamatā akcionāra pārkāpumam un tādējādi pamatojumam liegt balsstiesības. Šādas finanšu instrumentu tirgus uzraudzības iestādei piešķirtās tiesības paaugstinās mazākuma akcionāru interešu aizsardzību situācijās, ja mazākuma akcionārs cels prasību tiesā par akcionāru sapulces lēmuma atzīšanu par spēkā neesošu.

* 1. **Obligātais akciju atpirkšanas piedāvājums, ja akcionāru sapulce pieņēmusi lēmumu par akciju izslēgšanu no regulētā tirgus**

Likumprojektā tiek precizētas pašlaik FITL noteiktās normas par atbildīgo personu par piedāvājuma izteikšanu, piedāvājuma ietvaros atsavināmām akcijām, akcionāriem, kuri ir tiesīgi atsaukties uz piedāvājumu, termiņu piedāvājuma izteikšanai, ja ir pieņemts lēmums par sabiedrības akciju izslēgšanu no regulētā tirgus, kā arī kārtību akciju izslēgšanai no regulētā tirgus.

Lai stiprinātu mazākuma akcionāru tiesības, Likumprojektā paredzēts, ka lēmumu par sabiedrības akciju izslēgšanu no regulētā tirgus varēs pieņemt tikai ar kvalificēto balsu vairākumu (nevis vienkāršu balsu vairākumu, kā tas ir pašlaik), proti, ar trīs ceturtdaļām no akcionāru sapulcē klātesošo akcionāru balsīm. Statūtos varēs noteikt arī augstāku slieksni. Tādējādi atšķirībā no FITL, kur nav paredzēts kvalificētais balsojums, Likumprojekts detalizētāk regulē jautājumu par sabiedrības akcionāru sapulces lēmuma pieņemšanas kārtību apstākļos, ja šī lēmuma rezultātā akcijas var tikt izslēgtas no regulētā tirgus.

Likumprojektā noteikts iespējami plašākais akcionāru loks, kas var izmantot savas tiesības piedāvājuma ietvaros atsavināt tam piederošās sabiedrības akcijas. Pieņemt piedāvājumu var tie akcionāri, kas nav balsojuši par akciju izslēgšanu no regulētā tirgus. Likumprojekts neparedz obligātu akcionāra dalību akcionāru sapulcē, lai aktīvi paustu savu nostāju jautājumā par akciju izslēgšanu no regulētā tirgus. Tas nozīmē, ka pieņemt piedāvājumu var ne tikai tie akcionāri, kuri piedalījās akcionāru sapulcē un balsojuši pret sabiedrības akciju izslēgšanu no regulētā tirgus, bet arī tādi akcionāri, kas nav piedalījušies akcionāru sapulcē un balsojumā nav pauduši konkrētu nostāju, bet ir tā sauktie „pasīvie akcionāri”.

* 1. **Atlīdzība par akcijām**

Darba grupas sanāksmēs tika diskutēts par iespējamām problēmām situācijā, kad persona likumā noteiktajā termiņā obligāto piedāvājumu neizsaka. Piemēram, ja persona kavē piedāvājuma izteikšanu vairākus gadus, tad atbilstoši FITL 74. panta pirmajai daļai atpirkšanas cenas noteikšanā ņem vērā vairākus gadus vecas darījuma cenas, kā arī vairākus gadus vecu vidējo svērto cenu regulētajā tirgū vai daudzpusējā tirdzniecības sistēmā. Turpretim bilances cena tiek aprēķināta atbilstoši aktuālajiem akciju sabiedrības finanšu pārskatu datiem. Lai novērstu šādu problēmu, Likumprojektā noteikts, ka obligātā piedāvājuma izteikšanas kavējuma gadījumā akcijas atpirkšanas cenas noteikšanas periodu visos gadījumos rēķina no brīža, kad piedāvājuma dokumenti iesniegti FKTK. Tas nozīmē, ka ilgstoša kavējuma gadījumā piedāvātājam ir jāpiedāvā aktuāla akcijas vērtība (vai nu ņemot vērā vidējo svērto cenu biržā, vai finanšu pārskatu datus). Ja mazākuma akcionāram radušies zaudējumi, tas var prasīt zaudējumu atlīdzību no personas, kas kavējusi piedāvājuma izteikšanu.

Darba grupas sanāksmēs, kā arī Finanšu ministrijas rīkotajās diskusijās ar iesaistītajām pusēm plaši diskutēts tika jautājums par akciju cenas noteikšanas metodēm un bilances cenas saglabāšanu Likumprojektā.

FITL šobrīd paredz trīs akciju cenas noteikšanas metodes: darījuma cenu, par kuru notikusi sabiedrības akciju iegāde, vidējo svērto akciju cenu biržā un cenu, kuru aprēķina, vadoties no datiem akciju sabiedrības finanšu pārskatā (jeb tā sauktā „bilances cena”).Izsakot obligāto akciju atpirkšanas piedāvājumu, vienas atpērkamās akcijas cena nedrīkst būt zemāka par jebkuru no minētajām cenām, proti, akcijas atpirkšanas cena ir tā, kura ir augstākā no minētajām trim.

Darba grupas sanāksmēs, no vienas puses, tika vērtēts tas, ka bilances cena kā akcijas cenas noteikšanas metode tika ieviesta Latvijā laikā, kad kapitālsabiedrības tika nodotas privatizācijai daļai sabiedrību, kurām akcijas bija laistas publiskajā apgrozībā (saskaņā ar likumu „Par vērtspapīriem”), bet biržā šīs akcijas iekļautas nebija, un daļai to akciju sabiedrību, kurām akcijas bija iekļautas biržā, biržas tirdzniecības sistēmā gandrīz nenotika faktiska tirdzniecība ar finanšu instrumentiem, jo šīs akcijas no pircēju puses nebija pieprasītas. Tādējādi deviņdesmito gadu beigās un divtūkstošo gadu iesākumā periodā, kamēr vien bija tādas akcijas, kurām var nebūt biržas tirgus cena, bilances cenas esamībai bija būtiska nozīme. Bilances cena kā akcijas atpirkšanas cenas noteikšanas metode obligātajā piedāvājumā šobrīd ir konstatējama vien atsevišķās Eiropas Savienības dalībvalstīs. No otras puses, tika ņemts vērā tas, ka Latvijas sabiedrībām, kas tiek kotētas biržā, aizvien ir arī nereti ļoti zema likviditāte. Latvijas regulētajā tirgū ir konstatējami atsevišķi gadījumi, kad darījumi ar dažu sabiedrību akcijām vairāku mēnešu ietvaros gandrīz vai vispār nenotiek vai arī notiek ļoti reti. Līdz ar to, ņemot vērā Latvijas regulētā tirgus specifiku un ievērojot mazākuma akcionāru interešu aizsardzības principu, līdzās darījuma cenai un vidējai svērtajai cenai regulētajā tirgū bilances cenu ir jāsaglabā kā alternatīvu akcijas cenas aprēķināšanas metodi, lai dotu iespējas mazākuma akcionāriem mērķa sabiedrības akcijas obligātā akciju atpirkšanas piedāvājuma izteikšanas gadījumā pārdot par iespējami taisnīgāko cenu. Lai gan Likumprojekta darba grupas sanāksmēs tika pausti dažādi viedokļi par bilances cenu, kopumā tika nolemts jaunajā Likumprojektā saglabāt bilances cenu kā akciju atpirkšanas cenas noteikšanas metodi.

Paralēli diskusijām darba grupas sanāksmēs jautājums par FITL 74.panta pirmās daļas 3.punktā paredzēto bilances cenu tika aktualizēts Eiropas Savienības līmenī, jo Augstākās tiesas Senāta Administratīvo lietu departaments ar 2019.gada 30.septembra lēmumu lietā Nr. A43007716 uzdeva prejudiciālo jautājumu Eiropas Savienības Tiesai par to, vai FITL 74.panta pirmās daļas regulējums atbilst Pārņemšanas direktīvas 5.panta 4.punktam, kas regulē atbilstīgās cenas noteikšanu. Tā kā Eiropas Savienības Tiesā tika ierosināta lieta C-735/19 *Euromin Holdings (Cyprus) pret FKTK*, likumprojektu „Akciju atpirkšanas likums” un tā sākotnējās ietekmes novērtējumu (anotāciju) pirms iesniegšanas Ministru kabinetā paredzēts aktualizēt atbilstoši Eiropas Savienības Tiesas spriedumā paustajiem secinājumiem.

Lai nodrošinātu augstāku mazākuma akcionāru interešu aizsardzību, Likumprojektā, salīdzinot ar FITL regulējumu, ir precizētas arī citas normas par bilances cenu, tostarp, par akcionāru sapulcē apstiprināta gada pārskata izmantošanu un maksimālo termiņu gada pārskatu izmantošanai, revidēta gada pārskata izmantošanas nosacījumiem, sabiedrības pašas akciju atskaitīšanu no kopējo aktīvu apjoma un no kopējā sabiedrības akciju skaita, kritērijiem citu finanšu pārskatu vai finanšu informācijas izmantošanai, kā arī bilances cenas aprēķināšanu dažādu kategoriju akcijām.

* 1. **Piedāvājuma izteikšanas kārtība**

Lai pēc iespējas vairāk aizsargātu mazākuma akcionāru tiesības, Likumprojektā paredzēts precizēt piedāvājuma izteikšanas kārtību. Informācijas atklāšana par piedāvājumu un veids, kā to dara, ir pats būtiskākais, lai akcionārs spētu pieņemt izsvērtu lēmumu attiecībā uz piedāvājumu. Likumprojekts ļauj nodalīt vairākus posmus (tie saistīti ar attiecīgiem notikumiem), kad publiski ir atklājama informācija par piedāvājumu, kā arī precizē jautājumus par piedāvājuma termiņu, informācijas atklāšanu par piedāvājumu, dokumentiem atļaujai izteikt piedāvājumu, citā dalībvalstī apstiprināta prospekta atzīšanu Latvijā, lēmuma par atļauju izteikt piedāvājumu, piedāvājuma grozīšanas kārtību un piedāvājuma atcelšanu.

No mazākuma akcionāru tiesību aizsardzības viedokļa būtiski atzīmēt Likumprojektā noteikto, ka gadījumā, ja kāds sabiedrības akcionārs nepiekrīt obligātajā piedāvājumā apstiprinātajai akcijas atpirkšanas cenai, tas var prasīt piedāvātājam atlīdzināt cenas atšķirību. Šīs tiesības akcionārs var izlietot 18 mēnešu laikā no piedāvājuma noslēgšanās, t.i., no brīža, kad akcionārs piedāvājuma ietvaros ir atsavinājis savas akcijas par labu piedāvātājam un piedāvātājs ir veicis norēķinus. Tādējādi, ja mazākuma akcionārs nepiekrīt apstiprinātajai akcijas atpirkšanas cenai, tas savas tiesības var aizstāvēt administratīvā procesa ietvaros. Pēc tam, kad lēmums jau ir izpildīts un piedāvātājs jau ir izteicis piedāvājumu, akcionārs, kurš piedāvājuma ietvaros ir atsavinājis savas akcijas, civilprocesa ietvaros var prasīt atlīdzināt cenas atšķirību, ja tas uzskata, ka piedāvātā akcijas atpirkšanas cena nav bijusi taisnīga. Šādas tiesības neierobežo mazākuma akcionārus celt citas prasības saistībā ar tiem nodarīto zaudējumu atlīdzināšanu.

* 1. **Galīgā akciju atpirkšana**

Likumprojektā tiek precizētas normas par nosacījumiem galīgās akciju atpirkšanas tiesību īstenošanai, balsstiesību slieksni galīgās akciju atpirkšanas veikšanai, termiņu galīgās akciju atpirkšanas tiesību īstenošanai, akciju atpirkšanas cenu, akciju izslēgšanu no regulētā tirgus, informācijas atklāšanu un lēmuma pieņemšanas procesu.

Saskaņā ar spēkā esošo FITL regulējumu, gadījumā, ja kontrolējošais akcionārs ieguvis vismaz 95 procentus no sabiedrības balsstiesīgajām akcijām, tas var atpirkt no pārējiem akcionāriem piederošās sabiedrības akcijas bez minēto akcionāru piekrišanas. Šāds galīgās akciju atpirkšanas institūts ir vairākuma akcionāra privilēģija, kuras rezultātā tiek ierobežotas mazākuma akcionāru īpašumtiesības. FITL ir arī nodalīti divi veidi, kā nosakāms slieksnis, kuru sasniedzot kontrolējošajam akcionāram iestājas tiesības veikt galīgo akciju atpirkšanu. Pirmkārt, galīgā akciju atpirkšana īstenojama, ja kontrolējošajam akcionāram pieder vismaz 95 procenti balsstiesīgo akciju (piederības kritērijs). Otrkārt, galīgās akciju atpirkšanas tiesību īstenošanai nepieciešamā sliekšņa noteikšanā ņem vērā arī piedāvājuma rezultātā noslēgtos līgumus, kas ļaus kontrolējošajam akcionāram tiešā veidā iegūt no akcijām izrietošās balsstiesības vismaz 95 procentu apjomā (piedāvājuma akceptēšanas kritērijs). Tas nozīmē, ka galīgās akciju atpirkšanas tiesības var īstenot arī tad, ja kontrolējošajam akcionāram faktiski vēl nepieder 95 procenti balsstiesīgo akciju, bet atsevišķi citi sabiedrības akcionāri ir akceptējuši kontrolējošā akcionāra piedāvājumu, noslēdzot līgumu, kas ļaus kontrolējošajam akcionāram nākotnē iegūt nepieciešamo balsstiesīgo akciju skaitu. Darba grupas sanāksmēs secināts, ka atbilstoši Pārņemšanas direktīvas noteikumiem akceptēšanas kritērijs kalpo tieši mazākuma akcionāru aizsardzībai, jo tas ierobežo galīgās akciju atpirkšanas veikšanu. FITL pašlaik paredzētais akceptēšanas kritērijs kalpo kontrolējošā akcionāra interesēm. Ņemot vērā minēto, Likumprojekts paredz atteikšanos no šobrīd FITL ietvertā akceptēšanas kritērija galīgās akciju atpirkšanas tiesību īstenošanā.

Tāpat Likumprojekts skar jautājumu par nepieciešamo balsstiesību daudzumu galīgās akciju atpirkšanas tiesību īstenošanai. Šobrīd spēkā esošais FITL regulējums paredz, ka galīgo akciju atpirkšanu var veikt, ja kontrolējošais akcionārs ieguvis vismaz 95 procentus balsstiesīgo akciju. Savukārt Likumprojekts paredz samazināt nepieciešamo balsstiesību daudzumu galīgās akciju atpirkšanas tiesību īstenošanai. Likumprojektā paredzēts, ka galīgo akciju atpirkšanu var īstenot, ja kontrolējošais akcionārs ieguvis 90 procentus no balsstiesībām. Izmaiņu pamatā ir vairāki iemesli: pirmkārt, 90 procentu slieksnis atbilst Koncernu likumā paredzētajam iekļaušanas institūtam, kas pēc savas būtības līdzinās galīgās akciju atpirkšanas institūtam un kur paredzēts 90 procentu līdzdalības slieksnis iekļaušanas tiesību realizēšanai; otrkārt, FITL 83.1pantā nostiprinātajām mazākuma akcionāru tiesībām prasīt akciju atpirkšanu noteikts 90 procentu balsstiesīgo akciju slieksnis un 90 procentu slieksni ir izvelējušās arī vairākas citas Eiropas Savienības valstis.

Likumprojekts paredz, ka galīgajā akciju atpirkšanā akcijas cenu nosaka atbilstoši tām pašām metodēm, kas piemērojas obligātā piedāvājuma gadījumā (darījuma cena, vidējā svērtā cena, kā arī bilances cena). Tajā pašā laikā attiecībā uz galīgo akciju atpirkšanu netiek attiecinātas tiesības prasīt cenas samazinājumu ārkārtas apstākļu dēļ.

* 1. **Mazākuma akcionāra pieprasījums atpirkt akcijas**

Likumprojektā precizētas normas, kas regulē mazākuma akcionāra pieprasījumu atpirkt akcijas, tostarp par ierobežojumiem tiesību īstenošanai, termiņu tiesību īstenošanai un akcijas atpirkšanas cenas noteikšanu

Šobrīd spēkā esošās FITL normas paredz, ka gadījumā, ja sabiedrības kontrolējošajam akcionāram tiešā vai netiešā veidā pieder vismaz 90 procentu sabiedrības akciju, mazākuma akcionāri var prasīt kontrolējošajam akcionāram, lai tas atpērk mazākuma akcionāriem piederošās akcijas. Šis tiesību institūts atšķirībā no galīgās akciju atpirkšanas paredz tiesības tieši mazākuma akcionāriem. Proti, situācijā, kad kontrolējošais akcionārs ir sasniedzis tādu līdzdalības apjomu, kad pārējiem sabiedrības akcionāriem ir ļoti grūti vai neiespējami ietekmēt sabiedrības lēmumus, tam ir tiesības „izstāties” no sabiedrības, par akcijām saņemot taisnīgu atlīdzību.

Atbilstoši spēkā esošajām FITL normām galīgās akciju atpirkšanas tiesību īstenošanai nepieciešams iegūt 95 procentus balsstiesīgo akciju. Tā kā mazākuma akcionāru tiesībām prasīt akciju atpirkšanu nepastāv laika ziņā noteikti ierobežojumi, un šīs tiesības mazākuma akcionārs tiesīgs īstenot situācijā, kad kontrolējošajam akcionāram iegūti 90 procenti akciju, tad var veidoties situācija, ka kontrolējošajam akcionāram, kurš ieguvis vismaz 90 procentus akciju (nesasniedzot 95 procentus) ilgstoši jārēķinās ar pienākumu atpirkt no mazākuma akcionāriem piederošās akcijas.

Likumprojekta izstrādes gaitā tika izvērtēts priekšlikums noteikt termiņu mazākuma akcionāra tiesību realizēšanai. Taču, ņemot vērā, ka galīgās akciju atpirkšanas tiesību realizēšanai noteiktais balsstiesību daudzums tiek pazemināts no 95 uz 90 procentiem, Likumprojekts neparedz konkrētu termiņu mazākuma akcionāra tiesībām prasīt akciju atpirkšanu. Tas nozīmē, ka kontrolējošajam akcionāram ir jārēķinās, ka, sasniedzot 90 procentus balsstiesību, mazākuma akcionārs var jebkurā laikā realizēt savas tiesības prasīt akciju atpirkšanu. Termiņa ierobežojumu neesamība mazākuma akcionāru tiesībām prasīt akciju atpirkšanu veicinās arī galīgās akciju atpirkšanas tiesību realizēšanu.

Likumprojektā ir saglabāta FITL nostiprinātā pieeja akcijas atpirkšanas cenas noteikšanai. Proti, akcijas atpirkšanas cenu nosaka atbilstoši tām pašām metodēm, kas piemērojas obligātā piedāvājuma gadījumā (darījuma cena, vidējā svērtā cena, kā arī bilances cena). Līdzīgi kā galīgajā akciju atpirkšanā, arī mazākuma akcionāram īstenojot tiesības prasīt akciju atpirkšanu, nepiemērojas akcijas cenas aprēķināšanas normas, kas ļauj ārkārtas apstākļos samazināt akcijas atpirkšanas cenu.

* 1. **Mazākuma akcionāru tiesību aizsardzība gadījumos, kad akcijas tiek izslēgtas no regulētā tirgus**

Pēc Likumprojekta izsludināšanas 2020.gada 19.marta Valsts sekretāru sanāksmē darba grupas sanāksmes tika organizētas attālināti. To laikā tika analizētas iespējas papildināt Likumprojektu ar normām, kas paredz mazākuma akcionāru tiesību aizsardzību akciju izslēgšanas no regulētā tirgus gadījumā. Proti, tika izvērtēts iespējamais regulējums par akcionāra pieprasījumu sabiedrībai atpirkt akcijas, ja akcionāru sapulce pieņem lēmumu par akciju izslēgšanu no regulētā tirgus un to iekļaušanu daudzpusējā tirdzniecības sistēmā, kā arī par akcionāra pieprasījumu sabiedrībai atpirkt akcijas, ja akcijas izslēdz no regulētā tirgus piespiedu kārtā. Darba grupas sanāksmēs tika pausts atbalsts Likumprojektā iekļaut regulējumu šādām situācijām mazākuma akcionāru tiesisko interešu aizsardzības nodrošināšanai, ņemot vērā to, ka spēkā esošās FITL normas šos jautājumus pašlaik vispār nerisina.

1. **Citi pasākumi mazākuma akcionāru tiesību aizsardzībai**

FKTK šobrīd veic aktīvu dialogu ar kapitāla tirgus dalībniekiem par priekšlikumiem Latvijas kapitāla tirgus attīstībai. Diskusija notiek ar emitentiem, emitentu mazākuma akcionāriem, kredītiestādēm un profesionālajām asociācijām un citām ieinteresētajām personām. Pēc diskusiju noslēgšanās tiks apkopoti visi secinājumi (t.sk. arī jautājumos par mazākuma akcionāru aizsardzību), lai pēc tam, iesaistot arī citas valsts iestādes, rastu atbilstošus risinājumus. Diskusijas gaitā identificētie jautājumi tiks iekļauti Finanšu sektora attīstības plānā 2021.-2023.gadam.

1. **Priekšlikumi turpmākai rīcībai**

Informatīvā ziņojuma izstrādes procesā Finanšu ministrija secinājusi, ka ar Ministru kabineta sēdes protokollēmumu nepieciešams īstenot šādu uzdevumu:

Uzdot Finanšu ministrijai sadarbībā ar Finanšu un kapitāla tirgus komisiju 2020.gada 19.martā Valsts sekretāru sanāksmē izsludināto likumprojektu „Akciju atpirkšanas likums” (VSS-230, prot.Nr.12, 6.§) un ar to saistīto likumprojektu „Grozījumi Finanšu instrumentu tirgus likumā” (VSS-231, prot.Nr.12, 7.§) izvērtēt atbilstoši sagaidāmajiem Eiropas Savienības Tiesas secinājumiem lietā C-735/19 par Latvijas tiesiskā regulējuma atbilstību Pārņemšanas direktīvas 5.panta 4.punktam, kas regulē atbilstīgās cenas noteikšanu.

Finanšu ministrs J.Reirs

Davidovičs, 67083931

Gunvaldis.Davidovics@fm.gov.lv

1. Likumprojekts „Akciju atpirkšanas likums” (VSS-230, prot.Nr.12, 6. §). Pieejams: <http://tap.mk.gov.lv/lv/mk/tap/?pid=40485008> [↑](#footnote-ref-2)
2. Likumprojekts „Grozījumi Finanšu instrumentu tirgus likumā” (VSS-231, prot.Nr.12, 7.§). Pieejams: <http://tap.mk.gov.lv/lv/mk/tap/?pid=40485009> [↑](#footnote-ref-3)